Document ID: 32009R0107

ΚΑΝΟΝΙΣΜΌΣ (ΕΚ) αριθ. 107/2009 ΤΗΣ ΕΠΙΤΡΟΠΉΣ
της 4ης Φεβρουαρίου 2009
για την εφαρμογή της οδηγίας 2005/32/ΕΚ του Ευρωπαϊκού Κοινοβουλίου και του Συμβουλίου αναφορικά με τις απαιτήσεις οικολογικού σχεδιασμού για απλούς μετατροπείς-αποκωδικοποιητές
(Κείμενο που παρουσιάζει ενδιαφέρον για τον ΕΟΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 2005/32/ΕΚ του Ευρωπαϊκού Κοινοβουλίου και του Συμβουλίου, της 6ης Ιουλίου 2005, για θέσπιση πλαισίου για τον καθορισμό απαιτήσεων οικολογικού σχεδιασμού όσον αφορά τα προϊόντα που καταναλώνουν ενέργεια και για τροποποίηση της οδηγίας 92/42/ΕΟΚ του Συμβουλίου και των οδηγιών 96/57/ΕΚ και 2000/55/ΕΚ του Ευρωπαϊκού Κοινοβουλίου και του Συμβουλίου (1), και ιδίως το άρθρο 15 παράγραφος 1,
Κατόπιν διαβούλευσης με το φόρουμ διαβούλευσης για τον οικολογικό σχεδιασμό,
Εκτιμώντας τα ακόλουθα:
(1)
Με βάση την οδηγία 2005/32/ΕΚ, η Επιτροπή θα πρέπει να θεσπίσει απαιτήσεις οικολογικού σχεδιασμού για τα προϊόντα που καταναλώνουν ενέργεια και αντιπροσωπεύουν μεγάλους όγκους πωλήσεων στο εμπόριο, και έχουν σημαντικές περιβαλλοντικές επιπτώσεις και σημαντικές δυνατότητες βελτίωσης ως προς τις περιβαλλοντικές τους επιπτώσεις, χωρίς να συνεπάγονται υπερβολικές δαπάνες.
(2)
Το άρθρο 16 παράγραφος 2 πρώτη περίπτωση της οδηγίας 2005/32/ΕΚ προβλέπει ότι σύμφωνα με τη διαδικασία του άρθρου 19 παράγραφος 3 και τα κριτήρια που καθορίζονται στο άρθρο 15 παράγραφος 2, και μετά από διαβούλευση με το φόρουμ διαβούλευσης, η Επιτροπή θεσπίζει, όπως ενδείκνυται, μέτρα εφαρμογής με στόχο τις καταναλωτικές ηλεκτρονικές συσκευές.
(3)
Η Επιτροπή εκπόνησε προπαρασκευαστική μελέτη, στην οποία αναλύθηκαν οι τεχνικές, περιβαλλοντικές και οικονομικές πτυχές των απλών μετατροπέων-αποκωδικοποιητών (εφεξής ΑΜΑ). Η μελέτη εκπονήθηκε από κοινού με εμπλεκόμενους φορείς και ενδιαφερόμενα μέρη από την ΕΕ και τρίτες χώρες, και τα αποτελέσματα κατέστησαν διαθέσιμα στο κοινό.
(4)
Στην προπαρασκευαστική μελέτη αναφέρθηκε ότι το πλήθος των ΑΜΑ που διατίθενται στην κοινοτική αγορά θα αυξηθεί από 28 εκατομμύρια το 2008 σε 56 εκατομμύρια το 2014 και η ετήσια κατανάλωση ηλεκτρικού ρεύματος θα αυξηθεί από 6 TWh το 2010 σε 14 TWh το 2014, αλλά η κατανάλωση ηλεκτρικού ρεύματος των ΑΜΑ μπορεί να μειωθεί σημαντικά με οικονομικό τρόπο.
(5)
Η κατανάλωση ηλεκτρικού ρεύματος των ΑΜΑ μπορεί να μειωθεί με την εφαρμογή υφιστάμενων κοινόχρηστων σχεδιαστικών λύσεων, οι οποίες, παρόλο που είναι οικονομικές, δεν έχουν εισαχθεί στην αγορά με ικανοποιητικό τρόπο, διότι οι τελικοί χρήστες δεν γνωρίζουν το κόστος λειτουργίας των ΑΜΑ και ως εκ τούτου δεν παρέχουν κίνητρα στους κατασκευαστές για την ενσωμάτωση των εν λόγω λύσεων για τη μείωση της ηλεκτρικής κατανάλωσης κατά τη χρήση.
(6)
Οι απαιτήσεις οικολογικού σχεδιασμού για την ηλεκτρική κατανάλωση των ΑΜΑ θα πρέπει να θεσπιστούν με στόχο την εναρμόνιση των απαιτήσεων οικολογικού σχεδιασμού για τις εν λόγω συσκευές σε όλη την Κοινότητα και τη συμβολή στη λειτουργία της εσωτερικής αγοράς, καθώς και στη βελτίωση των περιβαλλοντικών επιδόσεων αυτών των συσκευών.
(7)
Ο παρών κανονισμός θα πρέπει να αυξήσει τη διείσδυση, στην αγορά, τεχνολογιών που έχουν ως αποτέλεσμα τη βελτίωση της ενεργειακής απόδοσης των ΑΜΑ, οδηγώντας σε υπολογιζόμενη ετήσια εξοικονόμηση ενέργειας 9 TWh το 2014, σε σύγκριση με τη κατάσταση αν δεν αλλάξει τίποτε.
(8)
Οι απαιτήσεις οικολογικού σχεδιασμού δεν θα πρέπει να έχουν αρνητική επίδραση στη λειτουργικότητα του προϊόντος, ούτε αρνητικές επιπτώσεις στην υγεία, την ασφάλεια και το περιβάλλον.
(9)
Μια σταδιακή θέση σε ισχύ των απαιτήσεων οικολογικού σχεδιασμού θα πρέπει να παρέχει στους κατασκευαστές το απαιτούμενο χρονικό διάστημα για τον επανασχεδιασμό των προϊόντων. Το χρονοδιάγραμμα των σταδίων θα πρέπει να οριστεί κατά τρόπο ώστε να αποφεύγονται οι αρνητικές επιπτώσεις από τις λειτουργίες του εξοπλισμού που διατίθεται στην αγορά, λαμβάνοντας υπόψη τις επιπτώσεις ως προς το κόστος για τους κατασκευαστές, ιδίως για τις ΜΜΕ και παράλληλα διασφαλίζοντας την έγκαιρη επίτευξη των στόχων πολιτικής.
(10)
Οι μετρήσεις της ηλεκτρικής κατανάλωσης θα πρέπει να πραγματοποιούνται λαμβάνοντας υπόψη τη γενικά αναγνωρισμένη πρόοδο της τεχνικής. Οι κατασκευαστές μπορούν να χρησιμοποιούν εναρμονισμένα πρότυπα που έχουν θεσπιστεί σύμφωνα με το άρθρο 9 της οδηγίας 2005/32/ΕΚ.
(11)
Οι απαιτήσεις που ενσωματώνονται στον παρόντα κανονισμό θα πρέπει να υπερισχύουν των απαιτήσεων του κανονισμού (ΕΚ) αριθ. 1275/2008, της 17ης Δεκεμβρίου 2008, για την εφαρμογή της οδηγίας 2005/32/ΕΚ του Ευρωπαϊκού Κοινοβουλίου και του Συμβουλίου σχετικά με τις απαιτήσεις οικολογικού σχεδιασμού για την ηλεκτρική κατανάλωση σε κατάσταση αναμονής και απενεργοποίησης του ηλεκτρικού και ηλεκτρονικού οικιακού εξοπλισμού και εξοπλισμού γραφείου (2).
(12)
Σύμφωνα με το άρθρο 8 παράγραφος 2 της οδηγίας 2005/32/ΕΚ, ο παρών κανονισμός θα πρέπει να ορίζει ότι οι εφαρμοστέες διαδικασίες αξιολόγησης της συμμόρφωσης συνίστανται στον εσωτερικό έλεγχο σχεδιασμού που αναφέρεται στο παράρτημα IV της οδηγίας 2005/32/ΕΚ και στο σύστημα διαχείρισης που αναφέρεται στο παράρτημα V της οδηγίας 2005/32/ΕΚ.
(13)
Προκειμένου να διευκολυνθούν οι έλεγχοι συμμόρφωσης, θα πρέπει να απαιτηθεί από τους κατασκευαστές η παροχή πληροφοριών στην τεχνική τεκμηρίωση που αναφέρεται στα παραρτήματα IV και V της οδηγίας 2005/32/ΕΚ, στο βαθμό που σχετίζονται με τις απαιτήσεις που θεσπίζονται με το παρόν μέτρο εφαρμογής.
(14)
Θα πρέπει να καθοριστούν δείκτες αναφοράς για τους ήδη διαθέσιμους ΑΜΑ με χαμηλή ηλεκτρική κατανάλωση. Ο εφοδιασμός των ΑΜΑ με «κατάσταση 0 W» θα μπορούσε να στηρίξει τη διάθεση και τις αποφάσεις των καταναλωτών να περιορίσουν τη σπατάλη ενέργειας. Οι δείκτες αναφοράς βοηθούν στη διασφάλιση ευρείας διαθεσιμότητας και εύκολης πρόσβασης στις πληροφορίες, ιδίως για τις ΜΜΕ και τις πολύ μικρές επιχειρήσεις, το οποίο διευκολύνει περαιτέρω την ενσωμάτωση βέλτιστων τεχνολογιών σχεδιασμού για τη μείωση της ενεργειακής κατανάλωσης των ΑΜΑ.
(15)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής που έχει συγκροτηθεί δυνάμει του άρθρου 19 παράγραφος 1 της οδηγίας 2005/32/ΕΚ,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Αντικείμενο και πεδίο εφαρμογής
Ο παρών κανονισμός θεσπίζει απαιτήσεις οικολογικού σχεδιασμού για απλούς μετατροπείς-αποκωδικοποιητές.
Άρθρο 2
Ορισμοί
Για τους σκοπούς του παρόντος κανονισμού, ισχύουν οι ορισμοί που παρατίθενται στην οδηγία 2005/32/ΕΚ. Επίσης ισχύουν οι ακόλουθοι ορισμοί:
1.
«Απλός μετατροπέας-αποκωδικοποιητής» σημαίνει μια αυτόνομη συσκευή, η οποία, ανεξαρτήτως από τον τύπο διεπαφής που χρησιμοποιείται,
α)
έχει ως πρωταρχική λειτουργία τη μετατροπή των ελεύθερα παρεχόμενων ψηφιακών σημάτων συνήθους (SD) ή υψηλής ανάλυσης (HD) σε αναλογικά σήματα εκπομπής, κατάλληλα για τις αναλογικές τηλεοράσεις ή ραδιόφωνα·
β)
δεν διαθέτει λειτουργία «πρόσβασης υπό όρους»·
γ)
δεν προσφέρει λειτουργία εγγραφής σε αφαιρούμενο μέσο με τυποποιημένη μορφή βιβλιοθήκης.
Ένας ΑΜΑ μπορεί να είναι εξοπλισμένος με τις ακόλουθες πρόσθετες λειτουργίες και/ή κατασκευαστικά στοιχεία που δεν ανήκουν στις ελάχιστες απαιτήσεις ενός ΑΜΑ:
α)
λειτουργίες ολίσθησης χρόνου (time-shift) και εγγραφής με τη χρήση ενσωματωμένου σκληρού δίσκου·
β)
μετατροπή της λήψης σήματος υψηλής ανάλυσης (HD) σε απεικόνιση υψηλής ή συνήθους ανάλυσης·
γ)
δεύτερη διάταξη συντονισμού.
2.
«Κατάσταση(-εις) αναμονής» σημαίνει μια κατάσταση κατά την οποία ο εξοπλισμός είναι συνδεδεμένος με την πηγή τροφοδοσίας, εξαρτάται από την παροχή ενέργειας από την πηγή τροφοδοσίας προκειμένου να λειτουργεί όπως προβλέπεται και παρέχει μόνο τις ακόλουθες λειτουργίες, κάτι που μπορεί να συνεχίσει να το κάνει για απεριόριστο χρονικό διάστημα:
α)
λειτουργία επανενεργοποίησης ή λειτουργία επανενεργοποίησης και μόνο ένδειξη ενεργοποιημένης λειτουργίας επανενεργοποίησης· και/ή
β)
οθόνη πληροφοριών ή κατάστασης.
3.
«Λειτουργία επανενεργοποίησης» σημαίνει μια λειτουργία που επιτρέπει την ενεργοποίηση άλλων καταστάσεων λειτουργίας, συμπεριλαμβανομένης της κατάστασης ενεργοποίησης, μέσω τηλεχειριζόμενου διακόπτη, συμπεριλαμβανομένου τηλεχειριστηρίου, εσωτερικού αισθητήρα και χρονοδιακόπτη, προς μια κατάσταση που παρέχει πρόσθετες λειτουργίες, συμπεριλαμβανομένης της κύριας λειτουργίας.
4.
«Οθόνη πληροφοριών ή κατάστασης» σημαίνει μια συνεχή λειτουργία που παρέχει πληροφορίες ή δηλώνει την κατάσταση του εξοπλισμού σε μια οθόνη, συμπεριλαμβανομένων των ρολογιών.
5.
«Κατάσταση(-εις) ενεργοποίησης» σημαίνει μια κατάσταση κατά την οποία ο εξοπλισμός είναι συνδεδεμένος με την πηγή τροφοδοσίας και είναι ενεργοποιημένη τουλάχιστον μία από τις (την) κύριες(-α) λειτουργίες(-α) του που παρέχουν την υπηρεσία που προβλέπεται να παρέχει ο εξοπλισμός.
6.
«Αυτόματη απενεργοποίηση» σημαίνει μια λειτουργία η οποία αλλάζει την κατάσταση ενός ΑΜΑ από την κατάσταση ενεργοποίησης στην κατάσταση αναμονής, με την παρέλευση ενός χρονικού διαστήματος στην κατάσταση ενεργοποίησης, ύστερα από την τελευταία αλληλεπίδραση του χρήστη και/ή αλλαγή καναλιού.
7.
«Δεύτερη διάταξη συντονισμού» σημαίνει ένα εξάρτημα του ΑΜΑ που διατίθεται για την ανεξάρτητη εγγραφή με την παράλληλη θέαση άλλου προγράμματος.
8.
«Πρόσβαση υπό όρους» σημαίνει μια υπηρεσία εκπομπής που ελέγχεται από τον πάροχο, η οποία απαιτεί την ύπαρξη μιας τηλεοπτικής συνδρομητικής υπηρεσίας της αγοράς.
Άρθρο 3
Απαιτήσεις οικολογικού σχεδιασμού
Οι απαιτήσεις οικολογικού σχεδιασμού για τους ΑΜΑ ορίζονται στο παράρτημα I.
Άρθρο 4
Σχέση με τον κανονισμό (ΕΚ) αριθ. 1275/2008
Οι απαιτήσεις που θεσπίζονται με τον παρόντα κανονισμό υπερισχύουν των απαιτήσεων του κανονισμού (ΕΚ) αριθ. 1275/2008.
Άρθρο 5
Αξιολόγηση της συμμόρφωσης
Η διαδικασία για την αξιολόγηση της συμμόρφωσης που αναφέρεται στο άρθρο 8 παράγραφος 2 της οδηγίας 2005/32/ΕΚ θα είναι ο εσωτερικός έλεγχος σχεδιασμού που αναφέρεται στο παράρτημα IV της οδηγίας 2005/32/ΕΚ ή το σύστημα διαχείρισης που αναφέρεται στο παράρτημα V της οδηγίας 2005/32/ΕΚ.
Άρθρο 6
Διαδικασία επαλήθευσης για σκοπούς επιτήρησης της αγοράς
Οι έλεγχοι επιτήρησης θα διενεργούνται σύμφωνα με τη διαδικασία επαλήθευσης που αναφέρεται στο παράρτημα ΙΙ.
Άρθρο 7
Δείκτες αναφοράς
Οι ενδεικτικοί δείκτες αναφοράς για τα προϊόντα με τις καλύτερες επιδόσεις και για την τεχνολογία που επί του παρόντος διατίθενται στην αγορά ορίζονται στο παράρτημα III.
Άρθρο 8
Αναθεώρηση
Το αργότερο πέντε έτη μετά τη θέση σε ισχύ του παρόντος κανονισμού, η Επιτροπή θα προβεί σε επανεξέτασή του ενόψει της συντελεσθείσας τεχνολογικής προόδου και θα παρουσιάσει τα αποτελέσματα της επανεξέτασης στο φόρουμ διαβούλευσης.
Άρθρο 9
Θέση σε ισχύ
Ο παρών κανονισμός τίθεται σε ισχύ την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Η ισχύς του σημείου 1 του παραρτήματος Ι θα αρχίσει μετά από ένα έτος από την ημερομηνία που αναφέρεται στο πρώτο εδάφιο.
Η ισχύς του σημείου 2 του παραρτήματος Ι θα αρχίσει μετά από τρία έτη από την ημερομηνία που αναφέρεται στο πρώτο εδάφιο.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε όλα τα κράτη μέλη.
Βρυξέλλες, 4 Φεβρουαρίου 2009.

Labels: 1
14
7
3
12